Пятро Прыходзька

**КРАЙ З ВЕЧНАЙ ПРАПІСКАЙ**

*Водгалас родных мясцін*

*Я хаце абавязаны прапіскаю.*

*Аркадзь Куляшоў*

Паэт з сваёй зямлёю ў згодзе

Жыў, працаваў у тых краях,

Дзе шчэ з далёкага стагоддзя

На захад лёг Варшаўскі шлях.

Тут на прыгожай роднай шыры

Прыбеседскіх лясоў, палёў,

Свой абудзіўшы голас шчыры,

Вянок ён многіх песень сплёў.

Не раз прыходзіў на спатканні

З Алесяй любай над ракой

I слухаў спеў жалобнай кані,

Матыў падслухаў у якой.

Адсюль рака істужкай доўгай

Лясной прасцерлася зямлёй

I разлілася – хоць не Волгай,

Дык роднай Беседдзю сваей.

Пайду на ўсход ад Магілёва,

Туды, дзе аж звіняць бары,

I для Аркадзя Куляшова

Вянок свой там спляту з зары

I пакладу на той сцяжыне,

Дзе пачынаў свой шлях паэт,

Адкуль панёс па ўсёй краіне

У сэрцы свой «Юнацкі свет».

Ён быў у вёсцы хлопец просты,

Якімі ўсе сябры былі,

Але прыбеседскія вёрсты

Яго ў бязмежны свет вялі.

Хаціна пад паўдзённым сонцам

Стаіць ля рэчкі з даўніх дзён,

I голлем стукае ў аконца

Пасаджаны паэтам клён.

Каля таго не страну клёна

Ужо болей земляка свайго,

Бо атручонай сталі зонай

Тут Саматэвічы яго.

Пайду ўсё роўна і спынюся

На той вярсце, ля той вяхі,

Дзе зноў Расія з Беларуссю

Свае вымерваюць шляхі.

А маці дбала над калыскай,

Каб мужным, смелым сын узрос.

I хата з вечнаю прапіскай

Глядзіць праз шыбы ў кроплях рос.

З далёкай далечы на Беседзь

Ляцеў бацян – вясны вястун.

Паэт па сонца і па песню

Ішоў на сотую вярсту,

Адкуль глядзеў на край крынічны

З прасторам рэчак і азёр,

I з кожным позіркам лірычны

Завязваўся ў блакноце твор.

Але каханая Алеся

Пайшла, пакінуўшы свой край.

I жаваранак з паднябесся

Гукаў, аплакваючы май.

Зноў разгаралася каханне

Сардэчным, шчырым пачуццём,

Каб аніколі развітання

Не ведала з усім жыццём.

Паэзія на роднай мове

Жыве і радасцю й тугой,

Бо не была ніколі ў змове

З бяздушнай сытасцю, маной.

Любоў перамагала чэрствасць

У плыні многіх летаў, зім.

Паэта мужнасць і майстэрства

Гарт набіралі разам з ім.

I вось вайна. Усход і захад

З-за хмараў ледзь былі відны.

Пайшоў паэт салдацкім шляхам

Цераз усе гады вайны.

Не раз мо дзесь парой начною

Ў акопе, пахнучым смугой,

Укрыты з хмары прасціною

Ляжаў пад Курскаю дугой.

Затым з дняпроўскай пераправы,

Дзе праз агонь байцы плылі,

I ён ступаў на бераг правы

Са жменькай роднае зямлі.

З двума ці чатырма франтамі

Нагамі змерыў шмат дарог,

Дзе зноў Варшаўскі шлях мастамі,

Шашой праз тры краіны лёг.

Пад Хоцімскам, Бабруйскам, Гдоўскам

Нёс на сабе цяжар вайны

I стаў паэмай аб Твардоўскім

У славу роднай стараны.

О колькі сам мастоў і кладак

Паэт на шляху тым схадзіў,

Пачуццяў светлых, дум і згадак

У многіх сэрцах абудзіў!

Не дазваляў ен гаснуць слову,

Каб людзям несла шмат святла.

Паэма ж тая не палову –

Радзіму ўсю ў сябе ўзяла.

Паэзія не дзеля датаў

Жыла заўжды і нездарма,

Каб жыць дапамагчы салдатам,

Да іх у бой ішла сама.

Тым шляхам, што крывёй паліты

Быў над сабой і пад сабой,

Цяпер сама з зямной арбіты

Вядзе са злом касмічны бой,

Шлях прабіваючы праз хмары,

Лунае над усёй зямлёй...

Паўстанак з назвай Камунары

Стаў пачатковай кропкай ёй.

Успыхнула там зоркай яркай,

Калі вясна вакол цвіла,

I ўдалеч магілёўскай хмаркай

Па ўсёй радзіме паплыла.

Паэзіі не трэба слава –

Яна заўжды, любой парой,

Каб на жыццё меў кожны права,

Становіцца з байцамі ў строй,

Над кожнаю жыццёвай з’явай

Гучыць малітваю святой

I робіць людзям мары явай,

Заззяўшы зоркай залатой.

Паэта кнігу ўзяўшы ў рукі,

Чытаць яе прыемна ўсім,

Бо ён свае выказваў думкі

I толькі голасам сваім.

Паэт, як маршал, наступленне

Вядзе, не адступіўшы ўбок.

I сам Твардоўскі ў захапленні

Мажны яго цаніў радок.

Паэт праўдзівыя нёс весткі,

Не ведаў сытасці ў жыцці

I змог праз родны край палескі

Да сэрца кожнага дайсці.

О так! Паэту талент Богам

Навек быў дадзены ў свой час.

Ад нас і ад сябе самога

Ён коснасць адбіваў не раз.

Мог на няспынным полі бою

Ткаць мудрасці, прароцтва ніць

I ў самы цяжкі час сабою

Радзіму ў слове засланіць,

Нідзе ні ў радасці, ні ў скрусе

Не паддаваўся забыццю,

Ўсё аддаваў для Беларусі,

Каб жыць святому пачуццю.

Ён кідаў кліч усёй Еўропе,

Каб люд суполле мацаваў,

I сам прадказваў страшны попел,

Які з Чарнобыля ўсплываў.

Ён сэрцам чуў, як на Палессі

Балюча дыхае зямля,

На дапамогу людзям песні

Яго прыходзілі здаля.

Мне ж выпала з маленства шчасце

Пабачыць земляка свайго

I, нібы у царкве прычасце,

Прымаць мо першы твор яго.

Само жыццё дало мне тэму,

Каб напісаць мог гэты сказ, –

I ніякую не паэму,

А просты роздум пра наш час.

Мне рассыпаў свае праменні

Дзень з каляндарнага ліста,

І разганяла хмараў цені

Усё тая ж сотая вярста,

З якой вёў бойку супраць здзеку

Паэт між родных ніў і рэк.

З свайго дваццатага ён веку

Уступіў у дваццаць першы век.

Хай неба свеціць зоркай блізкай –

Ці цёплы дзень, ці дождж імжыць.

У краі з вечнаю прапіскай

Паэту вечнай песняй жыць!

*20 красавіка 2000*